סער בדישי

**סער בדישי**  הוא שחקן, זמר, מוזיקאי, ומדבב ישראלי.

## ביוגרפיה
את פרסומו הראשון קיבל כששיחק בסדרת הנוער "עניין של זמן", בה גילם את דמותו של סער. 

בגיל 15 החל להופיע כזמר קאברים בברים ומועדונים. 

את שירותו בצה"ל עשה בדישי בלהקת פיקוד הצפון. לאחר סיום שירותו הצבאי, הקים הרכב מוזיקלי בשם "אכילס", אשר ביצע גרסאות כיסוי לשירים מוכרים במועדונים מקומיים. במהלך הופעה במועדון רוקסן בשנת 1993 צפתה בו המפיקה טמירה ירדני, ובאמצעות קשריה עם חברת הד ארצי הוחתם על חוזה הקלטות.

בתקופה זו השתתף בדישי גם בדיבוב סדרות מצוירות שונות, ביניהם רפאל בסדרה "צבי הנינג'ה" באגסי בסרט "פגוש את היונים" ואת טרי ב"באטמן: הדור הבא".

בשנת 1994 הוציא לאור את אלבום הבכורה שלו, "משיכה מגנטית", בהפקתו של עופר מאירי. בדישי כתב והלחין את כל שירי האלבום, הלהיט הגדול מאותו האלבום היה "אני מאבד אותך".

בשנת 1996 הופיע בסרט הקולנוע "צעירים לנצח" בתפקיד הראשי, גילם את גילי.

בשנת 1997 שיחק בתפקיד ראשי בסרט "סוף המשחק" בבימוי של יוני דרמון, לצד משה איבגי, גילם את עופר "קינג". באותה השנה השתתף בסדרת הטלוויזיה "כחול עמוק" בתפקיד דני.

בשנת 1998 ביצע שירים מקוריים באנגלית עבור הגרסה הצרפתית המדובבת של הסדרה הישראלית "חלומות נעורים": השירים "Down below" ו-"When you're alone girl" שנכתבו על ידי דן תורן ואייל קצב, והולחנו והופקו על ידי יובל שפריר. באותה השנה גם השתתף בסרט "צדק מוחלט" בתפקיד גידי.

בשנת 1999, הופיע בהרכב מוזיקלי בשם "נעלי הבית", שליווה את תוכנית האירוח של רפי רשף בערוץ 2 ושיחק ושר בסרט הטלוויזיה "חובו של אהרון כהן", גילם את עמי. התארח בעונה השלישית של הסדרה הקומית של ערוץ 2 "שמש" גילם שדכן. כמו כן באותה השנה גם השתתף בסדרת הטלוויזיה "האישה באפור" שיחק את דודו.

בשנת 2001 שיחק בטלנובלה של ערוץ ויוה "לגעת באושר" גילם את מאור. בשנים 2004 ו-2005 הופיע בעונה הראשונה והשנייה של הדרמה המוזיקלית היומית "השיר שלנו", בה גילם את דורון שדה, מורה מתוסכל למוזיקה שהקריירה המוזיקלית שלו לא מצליחה להמריא. בדישי גם כתב והלחין מספר שירים מקוריים שליוו את הסדרה: "הבלדה שלי עלייך" ו"האור בחיי", אותו ביצעה נינט טייב. את השיר הוציאה כסינגל לתחנות הרדיו, והוא זכה להצלחה גדולה במצעדי הפזמונים.

בשנת 2004 הוציא בדישי סינגל בשם "אף אחד לא רואה" שכתב והלחין, השיר גם הושמע בסדרה "השיר שלנו"

בשנת 2006 זכה בדישי לחשיפה לא צפויה, כאשר בחר ג'קו אייזנברג לשיר את שירו "אני מאבד אותך" בגמר התוכנית כוכב נולד 4, וזכה במקום הראשון. ב2006 בעקבות התעניינות במוזיקה המקורית שלו באנגלית,  בדישי עבר לגור באנגליה ביחד עם בת זוגו הבריטית. בשנת 2010  שב לישראל. בשנת 2011 חזר לדבב, ובין היתר קיבל את תפקיד המדבב הרשמי הישראלי של דמותו של "פו הדב" עוד דמויות מצליחות שדיבב בדישי מתוך מאות הדמויות שדיבב הן "באגס באני" ו"קול ג'ו" מתוך הסדרה "סופר סטרייקה.

.ב-18 בינואר 2013 השתתף בדישי עם אחיו הסטאנדפיסט שאולי בתוכנית "כלוב הזהב".

בשנת 2016 דיבב בדישי את פליפ מהסדרה הרעשנים מאת כריס סבינו, דמויות שונות בסדרה "קיקוריקי", ואת איינסלי ובוסון בסרט "רובינזון קרוזו". בנוסף החל משנה זו החל לדבב את מאסטר פו, לוקה, ג'אגד סטון וסאס בסדרה "המופלאה: הרפתקאות ליידי באג" ואת פרד ג'ונס בסדרה "סקובי-דו קול"

ב2016 השתתף בפרסומת לנירלט יחד עם טל פרידמן.

באוקטובר 2024 מגלם את דמותו של אדם צ'רניאקוב, ראש היודנראט בגטו ורשה במחזמר "עוד נקום" שכתב בן שפירו והועלה במסגרת תיאטרון אספקלריא.

ב2025 שיחק ב3 פרסומות של מקדונלדס לצד האחים מוסרי.

ב-2025 החל להשתתף במחזמר "יאסו-האהבה היוונית שלי" לצד אילנית לוי ורותם כהן וגם השתתף בסדרה "יקומות" של רועי כפרי.

בינואר 2026 שיחק במחזמר "ביקור התזמורת" בתפקיד אברום.

### משפחתו
סער בדישי הוא אחיינה של הזמרת שרה בדישי שפעלה בתחילת שנות ה-70 ואחיו הוא הסטנדאפיסט שאולי בדישי. בדישי הוא בן דודו של דני רובס.

## דיסקוגרפיה
* משיכה מגנטית (1994)

## קישורים חיצוניים

## הערות שוליים

קטגוריה:זמרים ישראלים
קטגוריה:זמרים השרים בעברית
קטגוריה:זמרי פופ ישראלים
קטגוריה:מדבבים ישראלים
קטגוריה:מוזיקאים ישראלים
קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:חברי להקת פיקוד הצפון
קטגוריה:רחובות: אישים
קטגוריה:רחובות: מוזיקאים
קטגוריה:ישראלים שנולדו ב-1971